Ose kugava nokonda nomu ngatukayirugana ntani kutambura nsene kapi twayirugana makura tatuhundire asi twahepa tukawapukurure. Geingob katente asi mbunga zaSWAPO kapi azihundire vantu vazihorowore nye kwakara nayimwe eyi vana kuvhura kulikida. Yiyo nye asi nayinye oyo kuna kulikida morwa elituromo lyetu. Elituromo lyetu kuna kara nye mombapira zetu ezi tuna kutumbura asi Manifesto muna kara asi yinke natukaruganena vantu vetu, yina kara asi kuna kuza tukaturepo malizuvho patjangwa none asi yinke tuna kukamuruganena. Mokukwama yirugana eyi twarugana, nyose like wokuhuguvara wokukulika sirongo esi ntani tuna kara nomagano asi ngapi tuna kuza komeho. Ose kapi twakara asi kwatunga pamwe tupu nye kuna kuza komeho moomu una kukura uzuni. Mbunga politika musinke muna kugazara asi kuvhura zirugane yangoso? Mokukwama mwendi Geingob, mbunga zaSWAPO zelike omu mosirongo zakara asi nkenye muhoko moguli mombunga zaSWAPO. Yipo nye asi mwahepa kukahorowora mbunga zaSWAPO, zompora, ukumwe ntani ekuliko. Horowora mbunga zaSWAPO tuwapukurure ekonomi nekuliko eli twatameka. Horowora mbunga zaSWAPO yipo tukunge sirongo, sikare mompora yimo ngoso ana kuhundira vantu navenye.